**Notă informativă**

**la proiectul hotărârii Guvernului cu privire la aprobarea Regulamentului privind evidența și calcularea amortizării în scopuri fiscale**

|  |
| --- |
|   |
| **Denumirea autorului și, după caz, a participanților la elaborarea proiectului** |
|  Prezentul proiect de hotărâre este elaborat de Ministerul Finanțelor al Republicii Moldova. |
| **Condițiile ce au impus elaborarea proiectului de act normativ și finalitățile urmărite** |
| Începând cu 01.01.2018, prin Legea nr.281 din 15.12.2017, au fost efectuate un set de modificări și completări la art.24, art.26, art.261, art.27 și art.271 din Codul fiscal și art.24 din Legea nr.1164/1997 pentru punerea în aplicare a titlurilor I şi II ale Codului fiscal, prin care s-a exclus clasificarea mijloacelor fixe pe categorii de proprietate și abordarea privind determinarea valorii fiscale neamortizate a fiecărui mijloc fix prin calcul, reieșind din ponderea procentuală a valorii de bilanț a obiectului respectiv în suma totală a valorii de bilanț aferentă obiectelor atribuite la categoria respectivă. Astfel, evidența mijloacelor fixe urmează a fi efectuată pentru fiecare mijloc fix separat. Prin urmare, Regulamentului privind evidența și calcularea amortizării mijloacelor fixe în scopuri fiscale, aprobat prin Hotărârea Guvernului nr.289/2007 conține norme depășite de legislația în vigoare, norme ce nu mai corespund realităților economice, fiind dificil de aplicat în practică de către mediul de afaceri. |
| **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect de lege nu transpune legislația Uniunii Europene. |
| **Principalele prevederi ale proiectului şi evidenţierea elementelor noi** |
| Principalele prevederi ale proiectului constau în descrierea modalităţii de evidenţă şi calculare a amortizării mijloacelor fixe în scopuri fiscale, modalităţii privind determinarea sumelor aferente cheltuielilor pentru reparație permise la deducere, precum şi modalității de determinare a rezultatului fiscal în cazul ieșirii mijloacelor fixe.Se propune modificarea metodei de evidență și calculare a amortizării mijloacelor fixe în scopuri fiscale, prin trecerea de la calculul amortizării lunare la calculul amortizării anuale, proporțional perioadei (lunilor) de exploatare a mijlocului fix pe parcursul perioadei fiscale.De asemenea, se propun norme de reglementare a modului de stabilire a duratei de amortizare pentru mijloacele fixe constatate în conformitate cu art.261 alin.(3) din Codul fiscal (investițiile efectuate în mijloacele fixe care fac obiectul unui contract de leasing operațional, locațiune, concesiune, arendă, comodat, sublocațiune).Concomitent s-a modificat structura Registrului privind evidența și calcularea amortizării mijloacelor fixe și imobilizărilor necorporale în scopuri fiscale, aplicabil inclusiv în cazul efectuării reparației capitale, care va determina optimizarea resurselor necesare pentru evidența și calcularea amortizării în scopuri fiscale. |
| **Fundamentarea economico-financiară** |
| Proiectul nu va necesita cheltuieli financiare și alocarea mijloacelor financiare suplimentare. |
| **Modul de încorporare a actului în cadrul normativ în vigoare** |
| Prezentul proiect al hotărârii Guvernului prevede abrogarea hotărârii Guvernului nr.289/2017 pentru aprobarea Regulamentului privind evidența și calcularea amortizării mijloacelor fixe în scopuri fiscale ( Monitorul Oficial nr.39-42 art.305 din 23.03.2007). |
| **Avizarea și consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, anunțul privind inițierea procesului de consultare publică a proiectului Hotărârii Guvernului cu privire la aprobarea Regulamentului privind evidența și calcularea amortizării mijloacelor fixe în scopuri fiscale, este plasat pe pagina oficială a Ministerului Finanțelor, la compartimentul Transparența decizională/Consultări publice și va asigura avizarea acestuia de către instituțiile interesate.În conformitate cu prevederile Regulamentului Guvernului, aprobat prin Hotărârea Guvernului nr.610/2018, prezentul proiect se transmite Cancelariei de Stat pentru înregistrare. Proiectul se prezintă spre avizare Ministerul Economiei și Infrastructurii, Ministerul Afacerilor Interne, Ministerul Afacerilor Externe și Integrării Europene, Ministerul Educației, Culturii și Cercetării, Ministerul Agriculturii, Dezvoltării Regionale și Mediului, Ministerul Sănătății, Muncii și Protecției Sociale, Ministerul Apărării, asociațiilor obștești și altor părți interesate. Concomitent proiectul urmează a fi supus expertizei juridice de către Ministerul Justiției, și expertizei anticorupție de către Centrului Național Anticorupție. |
| **Consultările expertizei anticorupție** |
| Informația privind rezultatele expertizei anticorupție va fi inclusă după recepționarea raportului de expertiză anticorupție în sinteza obiecțiilor și propunerilor/recomandărilor la proiectul de hotărâre. |
| **Consultările expertizei de compatibilitate** |
| Proiectul de hotărâre nu conține norme privind armonizarea legislației naționale cu legislația Uniunii Europene. |
| **Consultările expertizei juridice** |
| Informația referitoare la respectarea normelor de tehnică legislativă va fi inclusă după recepționarea expertizei juridice în sinteza obiecțiilor și propunerilor/recomandărilor la proiectul de hotărâre. |
|   |

 **MINISTRU** *(semnat electronic)*  **Natalia GAVRILIȚA**